钦定古今图书集成/明伦汇编/闺媛典/第254卷 > 罗氏女
## 钦定古今图书集成/明伦汇编/闺媛典/第254卷 > 罗氏女

按《安庆府志》：“罗氏女，小字引贞，望江人。许聘方自宣，
甫问名，而自宣殁，女年十六，闻讣百计求死，母集姑
姊卫之小楼，女忽从檐甓坠楼晕死，一家惊哭，舁入
房，卧数日方起。时自宣家方作佛事，女密令小婢馈
茶，嘱其暗记道路居址。夜同小婢潜出，抵方，触自宣
灵前，晕死。诸父追至，哭劝女回，女跪泣曰：‘愿永守自
宣灵不可幸’。”赐佩刀，诸父痛哭去，女遂留终丧。自纺
绩外，一切不问。扫除密室，朝夕诵佛经。邻妇辄夜见
其寝所有红光，惊为火发，苦志二十年。崇祯元年，与
生母话别，无病而终。一方咸闻空中有天乐声。三年，
邑令以事闻于朝，敕赐建坊。